На основу члана 6. , члана 7а. и члана 38б. Закона о порезима на имовину („Службени гласник РС“, број 26/01, „Службени лист СРЈ“, број 42/02 – одлука СУС и „Службени гласник РС“, број 80/02, 80/02 – др.закон, 135/04, 61/07, 5/09, 101/10, 24/11, 78/11, 57/12- одлука УС, 47/13 и 68/14 - др. закон, 95/18, 99/18 - одлука УС, 86/19, 144/20, 118/21) и члана 40. ст.1. тачка 43. Статута општине Медвеђа („Службени гласник града Лесковца“, број 9/2019), Скупштина општине Медвеђа на 4.седници одржаној дана 3. октобра 2022.године, доноси

ОДЛУКУ

О ОДРЕЂИВАЊУ ЗОНА И НАЈОПРЕМЉЕНИЈИХ ЗОНА НА ТЕРИТОРИЈИ

ОПШТИНЕ МЕДВЕЂА

Члан 1.

Овом одлуком утврђују се зоне и најопремљеније зоне на територији општине Медвеђа, за утврђивање пореза на имовину.

Члан 2.

На територији општине Медвеђа одређују се 4 зоне у зависности од комуналне опремљености и опремљености јавним објектима, саобраћајној повезаности са централним деловима општине Медвеђа, односно са радним зонама и другим садржајима у насељу.

Зоне одређене овом одлуком су: **ПРВА** зона, **ДРУГА** зона, **ТРЕЋА** зона и **ЧЕТВРТА** зона.

**ПРВА** зона је најопремљенија зона у општини Медвеђа према критеријумима из става 1. овог члана и обухвата:

Подручје ужег градског језгра у границама:

Са северне стране прва зона обухвата почетак Улице Kраља Милана, иде Терзићким потоком, поред гробља, обухвата уже насеље Медвеђа од куће Терзића, поред пијаце (улице Стефана Првовенчаног и Милана Топлице) до моста на реци Лепаштици код Дома здравља (Његошева улица). Одавде линија зоне иде до следећег моста не реци Јабланици код Термовента, враћа се у уже насеље до новопројектоване и започете саобраћајнице поред зграде МУП-а, улицом Милунке Савић до моста на Гвоздић потоку на главној улици, иде даље на југ и обухвата насеља дуж главног пута за Сијаринску Бању до Улице краља Милана број 206, а у просечној ширини од око 50 метара са обе стране пута. Одавде, зона обухвата и насеље иза зграде Општине Медвеђа (улице Војводе Степе и Деспота Стефана), улицу Војводе Мишића, Илије Гарашанина која прелази реку Лепаштицу, сече Млинску улицу, дуж Улице солунских ратника до почетка улице Пресвете Богородице и потом поново до почетка Улице краља Милана.

Ова зона обухвата и насеље Сијаринску Бању.

ПРВА зона – Сијаринска Бања

У прву зону насеља Сијаринска Бања, улазе парцеле грађевинског земљишта. Прва зона дели се у две подзоне и то:

Парцеле у 1а зони, односно у 1б зони, одређене су Решењем о подруштвљавању грађевинског земљишта, бр. 04-3148/1 од 27.05.1960. године, проширене одлуком број 06-494/83-01 од 30.06.1983. године, сада дуж улица Николе Тесле, Ђуре Јакшића, Доситеја Обрадовића, Змај Јовином улицом, Улицом Вука Караџића до броја 71, Скендербеговом улицом, улицом Мајке Терезе.

**ДРУГА** зона обухвата:

На источној страни обухвата од Гоголовачког потока код Јовића, простире се дуж главног пута Медвеђа-Лебане, са обе стране пута у ширини од 150 метара, на источној страни до реке Јабланице, и око 200 метара са западне стране наведеног пута. На северу, од пута у дужини од око 300 метара ка истоку до постројења за пречишћавање отпадних вода. Подручје друге зоне са севера према југу, креће границом ка југу, обухвата несеље Чокотанци, прелази Капитску реку иде границом изохипсе испод шуме Дедићког брда, обухвата до изнад насеља Бабићи до Тупалског пута, насеље Љубисављевићи, и њиховим путем силази у реку Јабланицу, код насеља Батаковићи. Од насеља Батаковићи, граница зоне иде левом обалом реке Јабланице до улива Богдушевачког пута у реку Јабланицу, прелази исту на десну обалу Јабланице обухвата насеље Димићи и иде до главног пута за бању на југу.

Од југа на северу, друга зона се простире ван границе прве зоне, и то западним делом зоне иде левом страном главног пута Сијаринска Бања - Медвеђа, преосталим делом Улице краља Милана, Проте Матије, насеље у Улици војводе Бојовића до спајања са Улицом Илије Гарашанина.

Даље према Западу граница зоне иде десном обалом реке Лепаштице, у ширини од око 200. метара где обухвата улице: Боже Дреничкога, Нушићеву, Јосипа Панчића, Надежде Петровић, Иве Андрића, Стевана Мокрањца, део Млинске улице до броја 215 са непарне стране, односно броја 94 са парне стране.

Даље ова зона обухвата Ново Насеље – Негосавље до пустошиловског пута.

Такође, ДРУГА зона обухвата и остали део насеља Сијаринска Бања и то катастарске парцеле означене бројевима парцела наведеним у решењу о подруштвљавању градског грађевинског земљишта од 30.06.1983. године објављеном у („Службени гласник Јужноморавског региона“ бр. 24 од 14.07.1983. године) по Катастарским општинама:

* Катастарска општина Сијарина – део од ужег грађевинског рејона Сијаринске Бање с десне стране реке и насеља „Џамија“,
* Катастарска општина Свирце – део од ужег грађевинског рејона Сијаринске Бање с леве стране реке до насеља „Џамија“,
* Катастарска општина Сијарина – део од ужег грађевинског рејона Сијаринске Бање, са десне стране реке испод насеља Сијаринске Бање низводно.
* Катастарска општина Боровац и
* Катастарска општина Маћедонце део са леве и десне стране Јабланице.

**ТРЕЋА** зона обухвата:

Парцеле ван површина друге зоне, земљиште поред државног пута IБ реда - број 39 у делу којем саобраћајница пролази кроз територију општине Медвеђа и то је појас у ширини од 500 метара са обе стране пута рачунајући од осовине пута, као и земљиште у насељима Туларе, Негосавље, као и Газдаре и Леце.

Даље ова зона обухвата насељена места кроз које пролази државни пут IIА реда – број 228 , а која нису обухваћена првом и другом зоном, као и насељена места повезана локалним путевима са асфалтном подлогом и то у појасу у ширини од 300 метара.

**ЧЕТВРТА** зона обухвата:

Остала земљишта у катастарским општинама која су ван оквира ПРВА, ДРУГА И ТРЕЋА зона.

Члан 3.

Ову одлуку објавити у „Службеном гласнику града Лесковца“ и на интернет страни општине Медвеђа.

Члан 4.

Ова одлука ступа на снагу осмог дана од дана објављивања у „Службеном гласнику града Лесковца“, а примењиваће се од 1. јануара 2023. године.

СКУПШТИНА ОПШТИНЕ МЕДВЕЂА

06 Број: 06-52/2022/47 од 3. октобра 2022.године

М е д в е ђ а

 ПРЕДСЕДНИК,

 Станко Милошевић, дипл.прав.